32003R1183
L 165/20
JURNALUL OFÍCIAL AL UNIUNII EUROPENE
REGULAMENTUL (CE) NR. 1183/2003 AL COMISIEI
din 2 iulie 2003
de modificare a Regulamentului (CE) nr. 1623/2000 de stabilire a modalităților de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole în ceea ce privește mecanismele pieței
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 806/2003 (2), în special articolul 33,
întrucât:
(1)
În cadrul distilării vinului în vederea producerii alcoolului alimentar, deschisă în Comunitate în fiecare an, producătorii sunt obligați să-și livreze vinul în vederea distilării, iar distilatorii trebuie să distileze acest vin anterior unei date precizate.
(2)
Spațiile publice de depozitare din anumite state membre sunt pline și, prin urmare, autoritățile publice nu mai pot accepta livrări de alcool din partea distilatorilor, ceea ce a condus, implicit, la umplerea spațiilor de depozitare a anumitor distilatori. Lipsa capacității de depozitare îi împiedică pe aceștia să accepte livrările de vin nou în vederea distilării pentru obținerea alcoolului alimentar înainte de data prevăzută în Regulamentul (CE) nr. 1623/2000 al Comisiei (3), astfel cum a fost modificat ultima dată prin Regulamentul (CE) nr. 625/2003 (4).
(3)
Pentru a remedia această situație, data până la care vinul trebuie livrat în vederea distilării și data până la care vinul trebuie distilat ar trebui amânate cu o lună și jumătate.
(4)
Regulamentul (CE) nr. 1623/2000 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Articolul 63a din Regulamentul (CE) nr. 1623/2000 se modifică după cum urmează:
(a)
la alineatul (8), se adaugă următorul paragraf al doilea:
„Pentru anul de recoltă 2002/2003, data prevăzută în primul paragraf este 31 august a anului de recoltă următor.”;
(b)
la alineatul (10), se adaugă paragraful al doilea următor:
„Pentru anul de recoltă 2002/2003, data prevăzută în primul paragraf este 15 noiembrie a anului de recoltă următor.”;
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 iulie 2003.